Kaunases jätkuval Socikase poksiturniiril on Eesti koondise esinumbrid, vennad Rain ja Ainar Karlson jõudnud finaali!
Raskekaallane Rain Karlson alistas poolfinaalis armeenlase kohtunike häältega ning kohtub kuldmedali matšis tugeva hollandlase Roy Korvinguga.
“Tänane vastane oli kiire ja tehniline, kuid natuke lühem. Esimesed kaks raundi suutsin domineerida sirgetega ja teda korralikult kontrolli all hoida, kuid viimases raundis lasin ta liiga lähedale ja jäin passiivseks. Üldtulemud oli õnneks siiski võidukas,” lausus Karlson pärast võidukat poolfinaali.
Vennad Karlsonid (vasakul Ainar, paremal Rain), keskel poksitreener Viktor Sigajev (Poksiklubi Avangard Boxing).
Ainar Karlsonil polnud poolraskekaalu poolfinaalis soomlase Ville Hukkaneni vastu mingeid probleeme ning tema finaalivastane tuleb tugevast poksiriigist Ukraina.
“Sain soomlase käest revanši ja tunne oli hea. Teine raund läks halvasti, kuid suutsin viimases raundis ennast maksma panna ja võitsin punktidega 3:0,” rääkis Ainar Karlson pärast poolfinaali.
Algirdas Socikas poksiturniiri puhul on tegemist iga-aastase poksijate jõukatsumusega. Turniiri tunnustab ka rahvusvaheline poksiliit AIBA. Sel aastal löövad kaasa 18 riigi koondised.
Algirdas Šocikase puhul oli tegemist kuuekordse Nõukogude liidu – ning kahekordse Euroopa poksimeistriga.